આ કોમ્પ્યુટર બાબા ઉર્ફે નામદેવદાસ ત્યાગીએ 26મી ફેબ્રુઆરી, 2018ના રોજ વડા પ્રધાન નરેન્દ્ર મોદીના કાર્યાલયને પત્ર લખીને નર્મદાના તટે છ કરોડ છોડ રોપવાના મુખ્યમંત્રીના દાવાને પડકારીને ‘નર્મદા ઘોટાલા’ના કૌભાંડનો આક્ષેપ કર્યો હતો. વડા પ્રધાનના કાર્યાલયે આ પત્ર કેન્દ્રના પર્યાવરણ ખાતાને મોકલ્યો. આ પછી રાજ્ય સરકારનો જવાબ માગવામાં આવ્યો છે – અને આ પત્રની નકલ ‘બાબા’ને પણ મોકલાઈ છે! હવે બાબા તો રાજ્ય કક્ષાના મંત્રી બની ગયા છે તો પર્યાવરણ બચાવશે? કે પછી મુખ્યમંત્રીને? આ વિવાદનો લાભ કોંગ્રેસને મુખ્યમંત્રીના ઉમેદવાર જ્યોતિરાદિત્ય સિંધિયા પૂરો ઉઠાવશે. આ ‘બાબા’ઓ કોને કેટલા બચાવશે તે તો સમય બતાવશે, પણ ‘ઘોટાલા’ અને ભ્રષ્ટાચારને છાવરવાનું ‘પાપ’ એમને નહિ લાગે? આપણો ઇતિહાસ છે – ઋષિમુનિઓ – વસિષ્ઠ – વિશ્વામિત્ર વગેરે રાજસભામાં આસન ગ્રહણ કરતા – રાજવીને યોગ્ય સલાહ આપવા માટેઃ સત્તા ભોગવવા માટે નહિ.